Pakistanske Ayesha Haleem bærer den muslimske klædedragt niqab, og det har hun gjort i de snart seks år, hun har boet i Danmark.

Det har hun kunnet gøre i fred, uden at folk reagerede. Men de seneste to måneder er der sket noget.

Pludselig oplever hun, at hun tiltrækker meget mere opmærksomhed, når hun går på gaden med sine to børn på et og fem år.

Mange tror, at mænd tvinger os til at gå i niqab eller burka. Det er helt forkert. Hvis jeg blev tvunget til det, ville jeg ikke have den på, når jeg ikke var sammen med min mand. Ayesha Haleem

- Når jeg går på gaden, er der nogle, som stopper deres biler og råber eller dytter af mig. De første gange var jeg sikker på, at de ville løbe efter mig.

Læs også : Mød kvinder i niqab: Vi er helt normale mennesker

- Jeg har også fået af vide af folk, at de ikke vil have, at jeg gik i niqab, og at jeg ikke behøver, at gå med den. Jeg fortæller altid, at det er mit liv, og at jeg kan gøre, hvad jeg vil, hvis det ikke skader andre, siger Ayesha Haleem, som DR Nyheder mødte i går forud for den afsluttende afstemning i Folketinget.

Tildækningsforbud Forbuddet omhandler flere forskellige former for maskering i det offentlige rum. Det bliver forbudt at bære niqab og burka, men for eksempel også elefanthuer. Desuden kan huer, hætter, tørklæder, masker, hjelme og kunstigt skæg også omfattes af forbuddet, hvis de dækker ansigtet i tilstrækkelig grad. En overtrædelse af forbuddet giver ikke fængselsstraf, men en bøde på 1.000 kroner første gang og ved gentagelsestilfælde 10.000 kroner.

Det har hidtil ikke været imod den danske lovgivning at bære niqab eller burka i det offentlige rum, men det bliver det fremadrettet. I dag har Folketinget nemlig stemt ja til, at der skal indføres et tildækningsforbud, som træder i kraft 1. august i år.

Tildækningsforbuddet vil blandt andet betyde, at man får en bødestraf, hvis man bærer en niqab eller burka. En bødesats, der vil blive skærpet ved gentagelsestilfælde.

'Der er ingen, der tvinger mig'

Et af argumenterne for at indføre det såkaldte burkaforbud har blandt andet lydt, at det skal være et redskab til at bekæmpe en systematisk undertrykkelse af kvinder i nogle miljøer.

- Jeg synes, at det er vigtigt, at vi får et lovforslag, der fungerer i praksis, og som sætter ind over for burka og niqab, har Socialdemokratiets retsordfører, Trine Bramsen, tidligere sagt.

Læs også : Nu er det vedtaget: Fremover udløser det en bøde at bære burka og niqab på gaden

Ayesha Haleem, der bor med sin mand og to børn i Kongens Lyngby, afviser dog pure, at hendes mand tvinger hende til at bære niqab.

- Mange tror, at mænd tvinger os til at gå i niqab eller burka. Det er helt forkert. Hvis jeg blev tvunget til det, ville jeg ikke have den på, når jeg ikke var sammen med min mand, siger hun.

Hendes mand, Haleem Shah, ryster også på hovedet over politikernes udtalelser om tvang.

Læs også : Flertal i befolkningen vil forbyde burka og niqab

- Alle mennesker i Danmark kender deres rettigheder, så det vil være umuligt at undertrykke sin kone i ret lang tid uden, at det blev opdaget.

- Analyserne viser, at omkring 250 kvinder går i burka eller niqab. Det er ikke ret mange, så hvorfor møder man dem ikke og spørger dem, om de bliver tvunget, siger han.